Babelscape/SREDFM huggingface dataset:
Ανί

Το Ανί (Μεσαίωνικά Ελληνικά: Άνιον, Αρμένικα: Անի, Τουρκικά: Ani, Λατινικά: Abnicum), γνωστό και ως Ανίον, είναι μια ερειπωμένη μεσαιωνική πόλη η οποία βρίσκεται στην επαρχία του Καρς της Τουρκίας στα σύνορα με την Αρμενία. Η πόλη είναι χτισμένη σε υψόμετρο 1.464 μέτρων και στο παρελθόν ήταν η πρωτεύουσα του μεσαιωνικού βασιλείου της Αρμενίας, το οποίο επεκτεινόταν στην περιοχή της σημερινής Αρμενίας και της ανατολικής Τουρκίας.

Το Ανί είναι χτισμένο σε μια τριγωνική γεωγραφική περιοχή με φυσική οχύρωση ανατολικά από το φαράγγι του ποταμού Ακχουριάν και δυτικά από την κοιλάδα Μποστανιάρ/Τζαγκοτζαντβόρ. Ο ποταμός Ακχουριάν ο οποίος είναι παρακλάδι του ποταμού Αράξ, οριοθετεί τα σημερινά σύνορα μεταξύ της Τουρκίας και της Αρμενίας. Το Ανί αποκαλείται «η πόλη με τις 1001 εκκλησίες» και στο παρελθόν ήταν σταυροδρόμι εμπορικών δρόμων. Τα θρησκευτικά μνημεία, τα παλάτια και οι οχυρώσεις θεωρούνται από τα καλύτερες κατασκευές από τεχνική και αισθητική πλευρά στον κόσμο. Στην ακμή της, η πόλη είχε πληθυσμό 100.000–200.000 κατοίκους και ανταγωνιζόταν την Κωνσταντινούπολη, την Βαγδάτη και το Κάιρο. Παρόλα τα μεγαλεία, η πόλη εγκαταλείφθηκε και ξεχάστηκε για αιώνες.
Μανώλης Καρνασόπουλος

Ο Μανώλης Καρνασόπουλος γεννήθηκε στο Τουρκολίμανο του Πειραιά το 1936. 

Έπαιξε ποδόσφαιρο στα ανεξάρτητα σωματεία του Πασαλιμανιού και εγγράφηκε στον Εθνικό το 1952. Σε ηλικία 16 ετών αγωνίστηκε στην πρώτη ομάδα του Συλλόγου μέχρι το 1961 οπότε και αναχώρησε για τη Νοτιοαφρικανική Ένωση. Εκεί αγωνίστηκε για πολλά χρόνια στην ελληνική ομάδα του Κέιπ Τάουν, αλλά και στην Εθνική Ομάδα της χώρας αυτής.

Την περίοδο 1959 και μέχρι το 1961 αγωνίστηκε πολλές φορές με την Εθνική Ομάδα των Ενόπλων Δυνάμεων αλλά συμμετείχε και σε αποστολές της Εθνικής Ομάδας των Ανδρών χωρίς ποτέ όμως να αγωνιστή σε επίσημη αναμέτρηση.

Υπήρξε μέλος της μεγάλης ομάδας του Εθνικού και ήταν ένας αναγνωρισμένος από συμπαίκτες και αντιπάλους άριστος δεξιός χαφ.

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Λήμματα που χρειάζονται παραπομπές
Russian Bears Motorsport

Η Russian Bears Motorsport (Ρώσικες Αρκούδες Μότορσπορτ) είναι μία ρωσική ομάδα αγώνων αυτοκινήτου.
Πενέλοπε Κρουζ

Η Πενέλοπε Κρουζ Σάντσεθ (ισπανικά: "Penélope Cruz Sánchez", : "peˈnelope kɾuθ ˈsantʃeθ", 28 Απριλίου 1974) είναι Ισπανίδα ηθοποιός. Ξεκίνησε την καριέρα της το 1991 όταν ήταν 16 ετών στην τηλεόραση και ένα χρόνο μετά έκανε το κινηματογραφικό της ντεμπούτο στην ταινία "Jamón, Jamón". Έγινε γνωστή με τους ρόλους της στις ταινίες "Vanilla Sky" και "Blow". Και οι δύο αυτές ταινίες κυκλοφόρησαν το 2001 και έγιναν εισπρακτικές επιτυχίες.

Τη δεκαετία του 2000 εμφανίστηκε σε πολλές ταινίες διαφορετικών ειδών, συμπεριλαμβανομένων της κωμωδίας "Ζευγάρια σε Διακοπές" (Waking Up in Reno, 2002), το θρίλερ "Gothika" (2003), τη χριστουγεννιάτικη ταινία "Noel" (2004), την περιπέτεια "Σαχάρα" (Sahara, 2005), την ταινία κινουμένων σχεδίων "G-Force" (2009) και το μιούζικαλ "Εννέα" (Nine, 2009). Οι πιο σημαντικές ταινίες της αποτελούν το "Γύρνα Πίσω" (Volver, 2006), για την οποία έλαβε υποψηφιότητα για Όσκαρ και Χρυσή Σφαίρα και το "Vicky Cristina Barcelona" (2008), για την οποία κέρδισε το Όσκαρ β' γυναικείου ρόλου. Ήταν η πρώτη Ισπανίδα ηθοποιός στην ιστορία του θεσμού που βραβεύεται με Όσκαρ και η πρώτη Ισπανίδα ηθοποιός που λαμβάνει το δικό της αστέρι στη Λεωφόρο της Δόξας του Χόλιγουντ.
Τσάκωνες

right|270px|thumb|Χάρτης που απεικονίζει την εξάπλωση της κάθε γλώσσας στην Πελοπόννησο στα τέλη του 19ου αιώνα. Η Τσακωνική διάλεκτος σημειώνεται με γαλάζιο
Οι Τσάκωνες είναι πληθυσμιακή ομάδα, τα μέλη της οποίας μιλούν μία ξεχωριστή νεοελληνική διάλεκτο την Τσακωνική. Είναι εγκατεστημένοι στην ανατολική Πελοπόννησο, στην επαρχία Κυνουρίας. Η περιοχή εξάπλωσής τους καλύπτει ένα τμήμα των ορεινών του Πάρνωνα και των κοντινών ακτών του Αργολικού κόλπου και περιλαμβάνει τις κωμοπόλεις Λεωνίδιο και Τυρό και τα χωριά Πραστός, Καστάνιτσα, Άγιος Ανδρέας, Σίταινα, Πέρα Μέλανα, Σαπουνακαίικα, Πραγματευτής και Βασκίνα.
Κτησίβιος ο Αλεξανδρεύς

Ο Κτησίβιος ο Αλεξανδρεύς (Αλεξάνδρεια, 285 π.Χ. - Αλεξάνδρεια, 222 π.Χ.) ήταν μεγάλος αρχαίος Έλληνας μαθηματικός, μηχανικός και εφευρέτης.
Οίκος της Νύχτας

Οίκος της Νύχτας είναι τίτλος σειράς μυθιστορημάτων φαντασίας με θέμα τους βρικόλακες από τη συγγραφέα Φ. Κ. Καστ και την κόρη της, Κριστίν Καστ.

Ακολουθεί τις περιπέτειες της Ζόι Ρέντμπερντ, μιας δεκαεξάχρονης κοπέλας που μόλις έγινε αρχάρια βρικόλακας και είναι υποχρεωμένη να παρακολουθήσει μαθήματα στο εσώκλειστο σχολείο "Οίκος της Νύχτας" στην Τούλσα της πολιτείας Οκλαχόμα. 

Η σειρά ήταν στη λίστα των Μπεστ Σέλερ των New York Times για 63 βδομάδες και έχουν εκτυπωθεί πάνω από εφτά εκατομμύρια αντίγραφα μόνο στις ΗΠΑ. Το έκτο μυθιστόρημα, "Tempted", που βγήκε στην αγορά τον Οκτώβριο του 2009 με πρώτη έκδοση ενός εκατομμυρίου αντιτύπων, μπήκε την ίδια βδομάδα στη λίστα μπεστ σέλερ των "USA Today" στο #1. Τον Ιανουάριο του 2010, το "Gezeichnet", μια γερμανική μετάφραση της "Σημαδεμένης", έφτασε το #1 στη λίστα μπεστ σέλερ της Der Spiegel. Μέχρι στιγμής, η σειρά έχει πουλήσει πάνω από δέκα εκατομμύρια βιβλία σε 39 χώρες.

Ένα απ' τα τελευταία εκδοθέντα βιβλία της σειράς, το ""Burned"', εκδόθηκε στις 27 Απριλίου 2010. Όπως το "Tempted", μπήκε την ίδια βδομάδα στη λίστα μπεστ σέλερ του USA Today στο #1. Το "Awakened" εκδόθηκε τον Ιανουάριο του 2011 και μπήκε επίσης στη λίστα στο #1. Η σειρά που εκδίδεται στην Αμερική από το St Martin's Press και στην Ελλάδα από τις εκδόσεις Μεταίχμιο υπολογίζεται να φτάνει στο σύνολο τα 12 βιβλία. Το 2008, είχαν ανακοινωθεί και σχέδια για γύρισμα ταινίας.


Κατηγορία:Αμερικανικά μυθιστορήματα
Κατηγορία:Μυθιστορήματα φαντασίας
Αμπσβουρμπαχίτης

Ο Αμπσβουρμπαχίτης είναι ένα εξαιρετικά σπάνιο ορυκτό πυριτικό άλας του Χαλκού και του Μαγγανίου. Πήρε το όνομά του από τον Γερμανό ορυκτολόγο, Ίρμγκαρντ Αμπς-Βούρμπαχ (Irmgard Abs-Wurmbach, 1938- ), ο οποίος ήταν ο πρώτος που περιέγραψε το ορυκτό.
Midland Railway Company

Η Midland Railway Company ή απλά Midland Railway (MR) ήταν εταιρεία σιδηροδρόμων του Ηνωμένου Βασιλείου που δημιουργήθηκε το 1844 και διατηρήθηκε αυτόνομη ως το 1922, οπότε αποτέλεσε τμήμα της μεγαλύτερης εταιρείας "London, Midland and Scottish Railway"

Η εταιρεία διέθετε ευρύ δίκτυο γραμμών με επίκεντρο την περιοχή των ανατολικών Μίντλαντς (East Midlands) και βάση το Ντέρμπι.
Ολυμπιακός Νέων Λιοσίων

Ο Ολυμπιακός Νέων Λιοσίων (επίσημη ονομασία: Ολυμπιακός Αθλητικός Ποδοσφαιρικός Εκδρομικός Όμιλος Νέων Λιοσίων) είναι ποδοσφαιρικός σύλλογος της Αθήνας που εδρεύει στο Ίλιον Αττικής, όπως ονομάστηκαν τα Νέα Λιόσια το 1994. Ιδρύθηκε το 1952, έχει ερυθρόλευκα χρώματα και έμβλημα τον αναμμένο πυρσό. Ως έδρα χρησιμοποιεί το Δημοτικό Στάδιο Ιλίου χωρητικότητας 864 θεατών. 

Έχει παρουσία στα εθνικά πρωταθλήματα, με αποκορύφωμα τις συμμετοχές του στην Β΄ Εθνική κατηγορία στην οποία αγωνίστηκε 7 φορές συνολικά, από τις οποίες οι 6 συνεχόμενα. Επίσης έχει πολυετή παρουσία στην Δ΄ Εθνική, μετρώντας συνολικά 14 συμμετοχές. Αξιοσημείωτα Έως το 1979 ο Ολυμπιακός Λιοσίων κατείχε το σπάνιο ρεκόρ να μην έχει υποβιβαστεί ποτέ από την ημέρα της ίδρυσής του.
Έρβινγκ Γκόφμαν

Ο Έρβινγκ Γκόφμαν (αγγλικά: "Erving Goffman", 11 Ιουνίου, 1922 – 19 Νοεμβρίου, 1982) ήταν Καναδός κοινωνιολόγος, ένας από τους σημαντικότερους στον εικοστό αιώνα. Το επίκεντρο της δουλειάς του ήταν η οργάνωση της καθημερινής συμπεριφοράς. Χρησιμοποιώντας μια ποικιλία ποιοτικών μεθόδων, ανέπτυξε τις ταξινομήσεις των διαφόρων στοιχείων της κοινωνικής αλληλεπίδρασης. 

Εκτός από την μελέτη της κοινωνικής αλληλεπίδρασης, ο Goffman διατήρησε ένα ισχυρό ενδιαφέρον για την κοινωνιολογία της ψυχικής ασθένειας. Αυτό ξεκίνησε το 1950 όταν πραγματοποίησε εθνογραφική έρευνα σε ένα μεγάλο νοσοκομείο στην Ουάσιγκτον. Θεώρησε ότι η μελέτη της καθημερινής αλληλεπίδρασης και η μελέτη της ψυχικής ασθένειας είναι οι δύο όψεις του ίδιου νομίσματος. 

Κεντρικά θέματα
*Αλληλεπίδραση
*Η Κοινωνιολογία της Ψυχικής ασθένειας και στιγματισμός
*Έρευνες: η δραματουργία και θεωρία των παιγνίων 

Μαζί με πολλούς άλλους κοινωνιολόγους, ο Goffman επηρεάστηκε από τους Τζορτζ Χέρμπερτ Μηντ και Χέρμπερτ Μπλούμερ στην ανάπτυξη του θεωρητικού του πλαισίου. Σπούδασε στο Πανεπιστήμιο του Σικάγο. Ήταν καινοτόμος στην μελέτη της πρόσωπο με πρόσωπο αλληλεπίδρασης (face-to-face interaction) και της μικροκοινωνιολογίας. Επεξεργάστηκε την δραματουργική προσέγγιση και ανέπτυξε πολλές έννοιες που είχαν τεράστια επιρροή. Η μεγαλύτερη συμβολή του στην κοινωνική θεώρηση ήταν η προσέγγιση του για την συμβολική αλληλεπίδραση όπως η δραματουργική διάσταση στο βιβλίο του "The Presentation of Self in Everyday Life". Για εκείνον η κοινωνία δεν είναι ομοιογενής. Πρέπει να δρούμε με διαφορετικό τρόπο σε διαφορετικά περιβάλλοντα. Το άτομο δεν είναι τίποτε περισσότερο από ένα γρανάζι για την διατήρηση του κοινωνικού κόσμου.

Έγραψε τα εξής έργα: Asylums: Essays on the Social Situation of Mental Patients and Other Inmates, Frame Analysis: An Essay on the Organization of Experience, Interaction Ritual: Essays on Face-to-Face Behavior, Forms of Talk.

Το 1961, δημοσίευσε το βιβλίο "Άσυλα" (Asylums: Essays on the Social Situation of Mental Patients and Other Inmates): Δοκίμια για την κοινωνική κατάσταση των ψυχικά ασθενών και των άλλων φυλακισμένων, ήταν από τις πρώτες κοινωνιολογικές μελέτες για την κοινωνική κατάσταση των ψυχικά ασθενών και το νοσοκομείο.

Οι τρεις μορφές του στίγματος που αναγνωρίζονται από τον Goffman, περιλαμβάνουν: την εμπειρία της ψυχικής ασθένειας (ή την επιβολή μιας τέτοιας διάγνωσης), μια φυσική δυσμορφία ή μια ανεπιθύμητη διαφορετικότητα, μια ένωση με μια συγκεκριμένη φυλή, θρησκεία, πεποιθήσεις, κλπ. 
Τονίζει το γεγονός ότι η σχέση του στιγματισμού είναι σχέση μεταξύ ενός ατόμου και του κοινωνικού περιβάλλοντος με ένα δεδομένο σύνολο προσδοκιών. Έτσι, ο καθένας σε διαφορετική χρονική στιγμή θα παίξει και τους δύο ρόλους, του στιγματισμένου και του στιγματιστή.
Ορίζεται ως στίγμα ένα ιδιαίτερο είδος χάσματος μεταξύ της εικονικής κοινωνικής ταυτότητας και της πραγματικής κοινωνικής ταυτότητας.

Τύποι στίγματος: 
*Εμφανείς ή εξωτερικές παραμορφώσεις
*Γνωστές αποκλίσεις σε προσωπικά χαρακτηριστικά
*Φυλετική διάκριση.
Clock DVA

Οι Clock DVA είναι συγκρότημα ηλεκτρονικής μουσικής industrial και post-punk από το Σέφιλντ της Αγγλίας. Το συγκρότημα δημιουργήθηκε το 1978, έχοντας δύο μέλη, τους Αντόλφους «Άντι» Νιούτον (Adolphus «Adi» Newton) και Στίβεν «Τζαντ» Τέρνερ (Steven «Judd» Turner). Όπως και στους σύγχρονούς τους Heaven 17, το όνομα των Clock DVA ήταν εμπνευσμένο από την, επηρεασμένη από τα ρωσικά («dva» είναι η ρωσική λέξη για το "δύο"), τεχνητή αργκό που χρησιμοποίησε ο συγγραφέας Άντονι Μπέρτζες (Anthony Burgess) στο μυθιστόρημα "Κουρδιστό πορτοκάλι", μυθιστόρημα στο οποίο βασίστηκε και η ομώνυμη ταινία του Στάνλεϊ Κιούμπρικ. Ο Άντι είχε προηγουμένως συνεργαστεί με μέλη των Cabaret Voltaire σε μουσική κολλεκτίβα με την ονομασία The Studs καθώς και με τους Ian Craig Marsh και Martyn Ware στο συγκρότημα The Future (οι Marsh και Ware αργότερα δημιούργησαν το συγκρότημα ηλεκτρονικής ποπ Human League).
Χάριετ Μάρτινο

Η Χάριετ Μάρτινο (12 Ιουνίου, 1802 – 27 Ιουνίου, 1876) υπήρξε θεωρητικός των κοινωνικών επιστημών και φέρεται ότι έγραψε την πρώτη συστηματική μεθοδολογική πραγματεία στην Κοινωνιολογία. Παράλληλα επιδόθηκε σε εκτεταμένες διεθνείς συγκριτικές μελέτες κοινωνικών θεσμών και μετέφρασε στην Αγγλική έργα για τον φιλοσοφικό θετικισμό του Ογκίστ Κοντ, εισάγοντας ουσιαστικά δομικές αρχές της κοινωνιολογίας και του θετικισμού στις Η.Π.Α. Αναφέρεται ενίοτε ως η πρώτη γυναίκα κοινωνιολόγος.
Αθλητική Ένωση Κοράκου

Η Αθλητική Ένωση Κοράκου (ή η ΑΕΚ Κοράκου) είναι κυπριακή ποδοσφαιρική ομάδα με έδρα την Κοράκου της επαρχίας Λευκωσίας.
Πορφυρά Ποτάμια

Τα Πορφυρά Ποτάμια (γαλλικά: "Les Rivières Pourpres", αγγλικά: "The Crimson Rivers") είναι γαλλικό αστυνομικό - ψυχολογικό θρίλερ παραγωγής 2000.
Είναι βασισμένο στο ομώνυμο μυθιστόρημα το οποίο έγραψε το 1999 ο Ζαν-Κριστόφ Γκρανζέ, ο οποίος έγραψε και το σενάριο μαζί με τον Ματιέ Κασσοβίτς. Την ταινία σκηνοθέτησε ο Κασσοβίτς και πρωταγωνιστούν οι ηθοποιοί Ζαν Ρενό , Βενσάν Κασέλ και Νάντια Φαρές.

Το 2004 κυκλοφόρησε μια συνέχεια με τίτλο "Πορφυρά Ποτάμια 2: Οι Άγγελοι της Αποκάλυψης" (Les Rivières Pourpres 2: Les Anges de l' Apocalypse).
Μουσείο Γκούγκενχαϊμ

thumb|left|250px|Το εσωτερικό του μουσείου.

"Γυναίκα με Παπαγάλο" του [[Πιερ Ογκίστ Ρενουάρ]], ένα από τα έργα που εκτίθενται στο μουσείο.
Το Μουσείο Σόλομον Ρ. Γκούγκενχαϊμ ή απλά Μουσείο Γκούγκενχαϊμ Νέας Υόρκης (αγγλ. "Solomon R. Guggenheim") είναι ένα μουσείο τέχνης που βρίσκεται στη περιοχή Άπερ Ιστ Σάιντ της Νέας Υόρκης. Η μόνιμη συλλογή του περιέχει έργα διάφορων καλλιτεχνικών ρευμάτων, όπως του Ιμπρεσιονισμού, του Μεταϊμπρεσιονισμού και της Μοντέρνας τέχνης, ενώ φιλοξενεί ειδικές εκθέσεις κατά τη διάρκειας της χρονιάς. Το κτήριο σχεδιάστηκε από τον Αμερικανό αρχιτέκτονα Φρανκ Λόιντ Ράιτ και θεωρείται ένα από τα μεγαλύτερα αρχιτεκτονικά επιτεύγματα του 20ου αιώνα. Το μουσείο άνοιξε για πρώτη φορά το 1937, λειτούργησε όμως για πρώτη φορά στο κτήριο στην Πέμπτη Λεωφόρο της Νέας Υόρκης το 1959 και πήρε το όνομά του από τον Σόλομον Ρ. Γκούγκενχαϊμ, Αμερικανό επιχειρηματία και συλλέκτη τέχνης.

Το κτίριο ανακηρύχθηκε μνημείο παγκόσμιας κληρονομιάς της ΟΥΝΕΣΚΟ το 2019.
Σανσόν

thumb|right|250px|Σημαντικό κέντρο παρουσίασης: Το «Ολυμπία» στο Παρίσι.
Το Σανσόν (γαλ. "Chanson", "τραγούδι") είναι γαλλική μουσική τέχνη τραγουδιού. Γνώρισε σημαντική επιτυχία τον 20ό αιώνα και αναδείχτηκε ως γαλλική παραλλαγή του διεθνούς δημοφιλούς τραγουδιού.
Ελπίδα Αστρομερίτη

Η Ελπίδα Αστρομερίτη είναι κυπριακός αθλητικός σύλλογος με έδρα τον Αστρομερίτη της επαρχίας Λευκωσίας. Ιδρύθηκε το 2009. Διατηρεί τμήματα ποδοσφαίρου και ποδοσφαίρου σάλας. Χρώματα του συλλόγου είναι το κίτρινο και το μαύρο.
thumb|120px|Παλαιότερο έμβλημα της Ελπίδας.
Καθεδρικός Ναός της Ρενς

thumb|right|250px|Ο Καθεδρικός Ναός της Ρενς, Γαλλία, 2011.
thumb|right|250px|Καθεδρικός ναός της Ρενς - Γλυπτά της κεντρικής πύλης.
Ο Καθεδρικός Ναός της Ρενς (γαλλικά: Reims) βρίσκεται στην πόλη Ρενς της Γαλλίας, βορειοανατολικά του Παρισιού, στην περιοχή του διαμερίσματος Καμπανίας – Αρδενών και είναι αφιερωμένος στην Παναγία (Νοτρ Νταμ). Ο ναός ήταν ήδη από το 290 μ. Χ. έδρα επισκοπής.

Ο παλαιότερος καθεδρικός ναός χρονολογείται από τον 5ο μ. Χ. αιώνα . Στον παλαιό αυτόν καθεδρικό ναό, τα Χριστούγεννα του 498 βαπτίστηκε ο βασιλιάς Κλοβί Α΄ (Χλοδοβίκος) από τον Άγιο Ρεμί. Σε ανάμνηση του γεγονότος αυτού, οι Φράγκοι και Γάλλοι βασιλείς καθιέρωσαν το έθιμο της στέψης τους στον καθεδρικό ναό της Ρενς, ξεκινώντας από τον πατέρα του Καρλομάγνου Πιπίνο Ι΄ τον Βραχύ, ενώ η τελευταία στέψη ήταν του Καρόλου Ι' στις 29 Μαΐου 1825. 

Ο σημερινός καθεδρικός ναός της Ρενς άρχισε να ανεγείρεται το 1211, μετά από μια μεγάλη πυρκαγιά που κατέστρεψε το κέντρο της πόλης το Μάιο του 1210. Στις 6 Μαΐου του 1211, ο Αρχιεπίσκοπος Ωμπρύ ντε Υμπέρ (Aubry de Humbert) τοποθέτησε το θεμέλιο λίθο της σημερινής εκκλησίας. Τα αρχικά σχέδια σε γοτθικό ρυθμό εκπόνησε ο αρχιτέκτονας Ζαν ντ' Ορμπέ (Jean d’ Orbais), το μεγαλύτερο όμως του ναού ολοκληρώθηκε γύρω στο 1294 από τους τέσσερις διαδόχους του. 

Ιστορείται ότι η Ζαν ντ' Αρκ, μετά τη νίκη της εναντίον των Άγγλων στην Ορλεάνη, πρόβλεψε, ακούγοντας ουράνιες φωνές, ότι ο Καρόλος Ζ' θα στεφόταν βασιλιάς στον καθεδρικό ναό της Ρενς, όπου και παρευρέθηκε η ίδια στην τελετή της στέψης στις 17 Ιουλίου 1429. Σε μια δενδρόφυτη νησίδα απέναντι από τον καθεδρικό ναό έχει ανεγερθεί, σε ανάμνηση του γεγονότος αυτού, ορειχάλκινος έφιππος ανδριάντας της "Παρθένας της Ορλεάνης", με κράνος και υψωμένο το ξίφος της. 

Η Νοτρ Νταμ της Ρενς είναι μια τρίκλιτη βασιλική με εγκάρσιο κλίτος. Η εξωτερική όψη του ναού χαρακτηρίζεται εκπληκτικό πλούτο αγαλμάτων, ιδιαίτερα στους εξωτερικούς πυλώνες, αντανακλώντας την εξέλιξη της γοτθικής γλυπτικής του 13ου αιώνα. Η δυτική πρόσοψη είναι διακοσμημένη με μορφές ενταγμένες σε τρίλοβες κόγχες. Το φημισμένο από τα γλυπτά είναι ο γνωστός «Χαμογελαστός Άγγελος» ή «Το Χαμόγελο της Ρενς», που βρίσκεται στον αριστερό πυλώνα της κεντρικής πρόσοψης του ναού. 

Ο καθεδρικός ναός της Ρενς με τα 138,5 μέτρα μήκους και τους δύο «κολοβούς» πύργους του έγινε πρότυπο των καθεδρικών ναών στη γερμανική πλευρά του Ρήνου. Τα περίφημα βιτρώ του ναού χρονολογούνται από διαφορετικούς αιώνες. Ο μεγάλος ρόδακας πάνω από την κύρια είσοδο χρονολογείται από το 13ο αιώνα. Εκπληκτικής τέχνης είναι τα βιτρώ του ναού που φιλοτεχνήθηκαν κατά τον 20ο αιώνα από το διάσημο Ρωσοεβραίο καλλιτέχνη Μαρκ Σαγκάλ (Marc Chagall, 1889 – 1985). 

Ο καθεδρικός ναός της Ρενς υπήρξε στόχος πολλών γερμανικών επιθέσεων κατά τη διάρκεια του Α΄ Παγκόσμιου Πολέμου, ιδιαίτερα το Σεπτέμβριο του 1914 και το καλοκαίρι του 1918, που προξένησαν σημαντικές ζημιές. Έκτοτε έχει υποστεί μεγάλης έκτασης αναστηλώσεις.
Ονοτόα

Η Ονοτόα είναι μια ατόλλη και διαμέρισμα του Κιριμπάτι. Βρίσκεται στα Νότια Νησιά Γκίλμπερτ στον Ειρηνικό Ωκεανό, 65 χμ βορειοδυτικά από την Ταμάνα, το μικρότερο από τα νησιά Γκίλμπερτ. Έχει έκταση 13,5 τετ.χμ. και πληθυσμό 2.043 άτομα.

Η ατόλλη είναι παρόμοια με πολλές άλλες ατόλλες των Νησιών Γκίλμπερτ με την συνεχόμενη γραμμή από νησίδες και νήσους στην ανατολική της πλευρά. Η δυτική πλευρά αποτελείται από έναν βυθισμένο ύφαλο που περιβάλλει την λιμνοθάλασσα.

Κατηγορία:Νησιά Γκίλμπερτ
Το Μίσος

Το Μίσος (γαλλικά: "La Haine", αγγλικά: "Hate") είναι μια γαλλική ασπρόμαυρη ταινία παραγωγής 1995. Σεναριογράφος και σκηνοθέτης είναι ο Ματιέ Κασσοβίτς και στην ταινία πρωταγωνιστούν οι Βενσάν Κασέλ , Ουμπέρ Κουντέ και Σαΐντ Ταγκμαουί. Πρόκειται για τρεις νέους φίλους και τον αγώνα τους να ζήσουν στα λαϊκά προάστια του Παρισιού. Ο τίτλος προέρχεται από μια γραμμή που ομιλείται από έναν από αυτούς, τον Ουμπέρτ: "La Haine attise la haine!", "το Μίσος γεννάει μίσος."
Λα Κλοζερί ντε Λιλά

thumb|right|300px|Το ιστορικό καφέ - μπρασερί Κλοζερί ντε Λιλά στο Παρίσι, Μονπαρνάς
Το Καφέ Κλοζερί ντε Λιλά ("La Closerie des Lilas") είναι ένα από τα πιο ιστορικά και παραδοσιακά καφενεία και μπρασερί στο Παρίσι και από τα πιο γνωστά σημεία συνάντησης συγγραφέων και καλλιτεχνών. Βρίσκεται στη Λεωφόρο Μονπαρνάς (171, Blvd du Montparnasse) στην Αριστερή Όχθη (Rive Gauche) του Σηκουάνα, πολύ κοντά και σε άλλα διάσημα «φιλολογικά» καφέ της γαλλικής πρωτεύουσας: Λα Κουπόλ, Λε Σελέκτ, Λε Ντομ και Λα Ροτόντ. Πήρε το όνομά του από τις πασχαλιές που φύτρωναν κάποτε γύρω από το καφέ – Λα Κλοζερί ντε Λιλά σημαίνει στα γαλλικά «Ο Κήπος με τις Πασχαλιές». (Μετρό: Vavin).
Τομά Κουτύρ

Ο Τομά Κουτύρ ("Thomas Couture", 21 Δεκεμβρίου 1815 – 30 Μαρτίου 1879) ήταν Γάλλος ακαδημαϊκός ζωγράφος, γνωστός για τις προσωπογραφίες, τις ρωπογραφίες και τους ιστορικούς πίνακες. Στα σημαντικότερα έργα του συνδύαζε τον αυστηρό κλασικισμό του 19ου αιώνα, ενώ απέκτησε εξαιρετική επιδεξιότητα στις προσωπογραφίες σπουδάζοντας κοντά στο κλασικιστή Γάλλο ζωγράφο Αντουάν–Ζαν Γκρο (Antoine-Jean Gros, 1771 – 1835). 

Ο Τομά Κουτύρ είναι περισσότερο γνωστός για τους ιστορικούς πίνακές του με θέματα από την κλασική αρχαιότητα, όπως το «Ρωμαϊκό συμπόσιο» (1846) και κυρίως η αριστουργηματική ελαιογραφία «Οι Ρωμαίοι της παρακμής» (1847, Μουσείο Ορσέ, Παρίσι), που προκάλεσε αίσθηση, όταν παρουσιάστηκε στο Σαλόν του Παρισιού το 1847. Μια «Μικρή Λουομένη» (1849) βρίσκεται στο Μουσείο Ερμιτάζ της Αγίας Πετρούπολης στη Ρωσία.
Ο Εντουάρ Μανέ (Édouard Manet, 1832 – 1883) υπήρξε μαθητής του Κουτύρ για έξι χρόνια και επηρεάστηκε σημαντικά στο έργο του. Ανάμεσα στους άλλους μαθητές του ήταν και ο Πιερ Πυβί ντε Σαβάν (Pierre Puvis de Chavannes, 1824 – 1898) και ο Ανρί Φαντέν-Λατούρ (Henri Fantin-Latour, 1836 – 1904). Ο Τομά Κουτύρ πέθανε σε ηλικία 63 ετών και έχει ταφεί στο Κοιμητήριο Περ Λασαίζ (Père Lachaise) του Παρισιού. 
thumb|αριστερά|200px|"Οι Ρωμαίοι της παρακμής" (1847). Πίνακας του Τομά Κουτύρ
Αποτεφρωτήρας

Αποτεφρωτήρας είναι ένα θερμικό σύστημα που στοχεύει για να καταστρέψει μάζα με αποτέφρωση, δηλαδή με καύση. 

Τα πρώτα εργοστάσια της αποτέφρωσης αστικών και των εσωτερικών φυρών έχουν εμφανιστεί στο τέλος 19ου αιώνα. Το Ηνωμένο Βασίλειο έχει χρησιμοποιήσει στο παρελθόν καράβια αποτεφρωτήρες, πριν αυτά απαγορευτούν με διεθνείς συμβάσεις που απαγορεύουν τις απορρίψεις των τεφρών στη θάλασσα. Τα νοσοκομεία, σφαγεία και οι Δήμοι είναι εφοδιασμένοι με αποτεφρωτήρες, που αποσκοπούν στην αποτέφρωση των βιολογικά επικίνδυνων ιατρικών αποβλήτων, ή ζωικών. Σύγχρονα συστήματα αποτέφρωσης παρέχουν μέγιστη προστασία στο περιβάλλον, αφού έχουν μηδενικές εκπομπές αερίων ρύπων που προέρχονται από την καύση των αποβλήτων. 

Ο αποτεφρωτήρας αποτελεί ένα είδος φούρνου που με τη μέθοδο της πυρόλυσης αποδομεί μοριακά τα προς καύση υλικά και στη συνέχεια τα αποτεφρώνει με την υψηλή θερμοκρασία.

Στην Ευρώπη, η Γαλλία και η Γερμανία είναι οι χώρες που στον 20ό αιώνα έχουν εφαρμόσει περισσότερο την αποτέφρωση αποβλήτων.
Volvo XC90

Το Volvo XC90 είναι μεσαίο πολυτελές SUV αυτοκίνητο, που παράγεται από τη σουηδική αυτοκινητοβιομηχανία Volvo, από τον Αύγουστο του 2002 έως σήμερα, σε δύο γενιές. Το μοντέλο αξιολογήθηκε εξ αρχής ως πρωτοποριακό στον τομέα της ασφάλειας, ενώ παράλληλα η πρώτη γενιά του ήταν και το πρώτο SUV (Sport Utility Vehicle) στην ιστορία της εταιρείας. Η δεύτερη γενιά του XC90 παρουσιάστηκε τον Αύγουστο του 2014 και απέσπασε ανάλογα θετικά σχόλια για τις καινοτομίες του στην ασφάλεια. Μάλιστα και οι δύο γενιές του XC90 κέρδισαν το βραβείο του «SUV της Χρονιάς» (Sport Utility of the Year) του αμερικανικού περιοδικού Motor Trend κατά το λανσάρισμά τους στις Ηνωμένες Πολιτείες, καθώς και πλήθος επιπρόσθετων βραβείων διεθνώς.

Διαχρονικά, το μοντέλο συνεχίζει να διατηρεί τον ρόλο του κορυφαίου SUV στην παλέτα της εταιρείας. Η τρίτη γενιά του XC90 αναμένεται να παρουσιαστεί και να κυκλοφορήσει μέσα στο 2021, για τη σεζόν του 2022.
Ουίλιαμ Μάρντοκ

Ο Ουίλιαμ Μάρντοκ ("William Murdoch ή Murdock", 21 Αυγούστου 1754 – 15 Νοεμβρίου 1839) ήταν Σκωτσέζος μηχανικός και εφευρέτης.

Ο Μάρντοκ προσλήφθηκε από την εταιρεία "Μπούλτον και Βατ" (Boulton and Watt) και εργάστηκε γι' αυτούς στην Κορνουάλη ως δημιουργός ατμομηχανών επί 10 χρόνια, περνώντας τον περισσότερο χρόνο της ζωής του στο Μπέρμιγχαμ της Αγγλίας. Έκανε εφευρέσεις και καινοτομίες που αφορούσαν τις ατμομηχανές και το σπίτι του ήταν ένα από τα πρώτα στον κόσμο που φωτίστηκαν με φωταέριο. Επίσης εργάστηκε πάνω στα πρώτα βρετανικά τροχήλατα πλοία που διέσχιζαν τη Μάγχη και έκανε μία σειρά ανακαλύψεων στη χημεία.
Ζαλεσιίτης

Ο Ζαλεσιίτης είναι σπάνιο αρσενικικό ορυκτό του χαλκού, του Ασβεστίου και του υττρίου και κρυσταλλώνεται στο εξαγωνικό σύστημα. Πρωτοεντοπίστηκε στο ορυχείο Ζαλεσί, στις αποθέσεις ουρανίου, στη Μοραβία της Τσεχίας, όπου και αποτελεί χαρακτηριστικό είδος (TL).
Nick.com

Το Nick.com είναι ιστοσελίδα που ανήκει στο Nickelodeon και η οποία δημιουργήθηκε τον Οκτώβριο του 1995 και έκανε την έναρξή του στις 5 Δεκεμβρίου 1996. Αποτελεί online portal για το περιεχόμενο του Nickelodeon και παρέχει online παιχνίδια, πίνακες μηνυμάτων και ξεχωριστές ιστοσελίδες για κάθε εκπομπή του καναλιού.

Το Nick.com έλαβε θετικές κριτικές, και έλαβε αρκετά βραβεία όπως το Webby το 2003. Η ιστοσελίδα έλαβε θετικές γνώμες για την προστασία προσωπικών δεδομένων.
Σανγκουλέ Λαμιζανά

Ο Υποστράτηγος Σανγκουλέ Λαμιζανά (Aboubakar Sangoulé Lamizana, 31 Ιανουαρίου 1916 – 26 Μαΐου 2005) ήταν 2ος πρόεδρος της Άνω Βόλτα (η οποία το 1984 μετονομάστηκε σε Μπουρκίνα Φάσο), από τις 3 Ιανουαρίου 1966 ως τις 25 Νοεμβρίου 1980. Eπιπλέον, την περίοδο από τις 8 Φεβρουαρίου 1974 ως τις 7 Ιουλίου 1978 διετέλεσε και πρωθυπουργός.
Το Αιγαίο στις φλόγες

Το Αρχιπέλαγος στις φλόγες (γαλλικά: "L’Archipel en feu"). Κυκλοφόρησε στα Ελληνικά με τους τίτλους «Το Αιγαίο στις φλόγες» και «Οι Πειραταί του Αιγαίου». Είναι μυθιστόρημα περιπέτειας του Γάλλου συγγραφέα Ιούλιου Βερν που διαδραματίζεται κατά τη διάρκεια της ελληνικής επανάστασης. Γράφτηκε το 1884 και εστιάζει στο έτος 1827, κατά τη διάρκεια του ελληνικού πολέμου της Ανεξαρτησίας. Το βιβλίο κυκλοφόρησε από τον εκδοτικό οίκο του Pierre Jules Hetzel (1814 – 1886).
Αλτάιρ

Ο Αλτάιρ ("Altair") είναι το ιδιαίτερο όνομα του αστέρα α του αστερισμού Αετός ("alpha Aquilae", a Aql). Το όνομα αυτό προέρχεται από την αραβική λέξη النسر الطائر "‘an-nasr aṭ-ṭā’ir’", που σημαίνει "ο ιπτάμενος αετός", καθώς ήταν μέλος ενός μικρού αρχαίου αραβικού αστερισμού με αυτό το όνομα που περιλαμβάνει επίσης το β Αετού και το γ Αετού. Ο αστερισμός αυτός ήταν γνωστός στα λατινικά ως Vultur Volans. Επίσης ο αστέρας φέρει το όνομα 53 Αετού (ονομασία κατά Τζον Φλάμστηντ). Είναι το λαμπρότερο και εγγύτερο άστρο του αστερισμού. Ανήκει στο θερινό τρίγωνο μαζί με το Ντενέμπ και το Βέγα. Το κύριο χαρακτηριστικό του Αλτάιρ είναι η ταχεία περιστροφή του, 286 χλμ/δευτερόλεπτο.
Škoda Superb

To Škoda Superb είναι ένα μεσαίο πολυτελές οικογενειακό αυτοκίνητο της κατηγορίας Ε, που παράγεται από την τσεχική αυτοκινητοβιομηχανία Škoda Auto από τον Δεκέμβριο του 2001 και από τότε, διαχρονικά, αποτελεί την ναυαρχίδα της παλέτας της εταιρείας. Η πρώτη γενιά του, παρουσιάστηκε στην αγορά στις αρχές του 2002 και σε όλες τις γενιές του βασίζεται μηχανικά στο Volkswagen Passat. Ιδιαίτερα η πρώτη γενιά, υπήρξε ουσιαστικά μια επιμηκυσμένη εκδοχή της πέμπτης γενιάς του Passat, με μακρύτερο μεταξόνιο. Τον Ιούλιο του 2008 παρουσιάστηκε η δεύτερη γενιά του Superb, ενώ τον Φεβρουάριο του 2015 αποκαλύφθηκε η τρίτη γενιά του.

Το όνομα Superb προήλθε από τα πολυτελή μοντέλα που κατασκεύαζε η εταιρεία κατά τη δεκαετία του 1930, τα οποία έφεραν το ίδιο όνομα.
Φόσα

Η Φόσα ("Cryptoprocta ferox" - "Κρυπτόπρωκτος ο θηριώδης") είναι αιλουρόμορφο, σαρκοφάγο θηλαστικό, ενδημικό της Μαδαγασκάρης. Είναι μέλος των Ευπλερίδων ("Eupleridae"), οικογένεια σαρκοφάγων που είναι στενοί συγγενείς της μαγκούστας (οικογένεια Ερπηστίδων). Η ταξινόμησή της έχει τεθεί υπό αμφισβήτηση καθώς τα φυσικά χαρακτηριστικά της μοιάζουν με αυτά των Φελίδων ("Felidae"), ωστόσο άλλα χαρακτηριστικά υποδεικνύουν πιο στενή σχέση με τις Βιβερίδες (κυρίως μοσχογαλές και οι συγγενείς τους). Η ταξινόμησή της, μαζί με αυτή άλλων μαλαγασικών σαρκοφάγων, επηρέασαν υποθέσεις για το πόσες φορές σαρκοφάγα θηλαστικά εποίκισαν το νησί. Αφότου γενετικές μελέτες έδειξαν ότι η Φόσα και όλα τα άλλα μαλαγασιανά σαρκοφάγα έχουν στενότερους συγγενικούς δεσμούς μεταξύ τους (σχηματίζοντας κλάδο, την οικογένεια των Ευπλερίδων), είναι πλέον παραδεκτό ότι τα σαρκοφάγα αποίκησαν το νησί μία φορά πριν από περίπου 18 με 20 εκατομμύρια χρόνια πριν.

Η Φόσα είναι το μεγαλύτερο θηλαστικό σαρκοφάγο του νησιού της Μαδαγασκάρης και έχει συγκριθεί με μικρό Κούγκαρ. Τα ενήλικα άτομα έχουν μήκος σώματος (μαζί με το κεφάλι) 70-80 εκατοστά και ζυγίσουν από 5,5 έως 8,6 κιλά, ενώ τα αρσενικά είναι μεγαλύτερα από τα θηλυκά. Έχει ημισυσταλτά νύχια και εύκαμπτους αστραγάλους που της επιτρέπουν να ανεβοκατεβαίνει από δέντρα με το κεφάλι μπροστά καθώς να πηδάει από δέντρο σε δέντρο. Η Φόσα είναι μοναδική στην οικογένειά της ως προς το σχήμα των γεννητικών της οργάνων, τα οποία έχουν κοινά χαρακτηριστικά με αυτά των υαινών και των αιλουροειδών.

Το είδος είναι ευρέως διαδεδομένο στο νησί, αν και η πυκνότητα του πληθυσμού του είναι συνήθως χαμηλή. Βρίσκεται αποκλειστικά σε δάση, ενώ κυνηγά και την ημέρα και την νύχτα. Πάνω από το 50% της δίαιτάς του αποτελείται από λεμούριους, ενδημικά πρωτεύοντα του νησιού, ενώ έχουν καταγραφεί ως θηράματά του τενρέκ, τρωκτικά, σαύρες, πουλιά και άλλα ζώα. Το ζευγάρωμα συνήθως γίνεται στα δέντρα, σε οριζόντια κλαδιά και μπορεί να κρατήσει αρκετές ώρες. Οι γέννες αποτελούνται από ένα έως έξι μικρά, τα οποία γεννιούνται τυφλά και χωρίς δόντια (φωλεόφιλα). Τα μικρά απογαλακτίζονται μετά από 4,5 μήνες ενώ γίνονται ανεξάρτητα μετά από ένα χρόνο. Η σεξουαλική ωριμότητα εμφανίζεται περίπου σε ηλικία τριών η τεσσάρων ετών ενώ το προσδόκιμο ζωής στην αιχμαλωσία είναι 20 χρόνια. Η Φόσα είναι καταχωριμένη ως "εκτεθειμένο είδος" από την Παγκόσμια Ένωση Προστασίας της Φύσης (IUCN). Εν γένει οι Μαλαγάσιοι την φοβούνται και συχνά προστατεύεται από το ταμπού τους, γνωστό ως "fady". Η μεγαλύτερη απειλή για το είδος είναι καταστροφή του οικοτόπου της.
Εσάντ Πασάς Τοπτάνι

Ο Εσάντ Πασάς Τοπτάνι (, 1863 – 13 Ιουνίου 1920), κυρίως γνωστός ως Εσάντ Πασάς, ήταν αξιωματικός του οθωμανικού στρατού που υπηρέτησε ως Αλβανός βουλευτής στο Οθωμανικό Κοινοβούλιο. Ήταν εξέχων πολιτικός στις αρχές του 20ού αιώνα στην Αλβανία. Ο Τοπτάνι συνεργάστηκε με τον Βαλκανικό Συνασπισμό μετά τους Βαλκανικούς Πολέμους και δημιούργησε κράτος στην κεντρική Αλβανία, με έδρα το Δυρράχιο, το οποίο ονομάστηκε Δημοκρατία της Κεντρικής Αλβανίας.
Μαξ Ζάουερλαντ

Ο Φρίντριχ Άουγκουστ Μαξ Ζάουερλαντ (γερμ. "Friedrich August Max Sauerlandt") (1880-1934) υπήρξε Γερμανός, θεωρητικός των καλών τεχνών. Θεωρείται από τους πιο σημαντικούς διευθυντές μουσείων της Γερμανίας.
Ηφαιστία Κοντοπουλίου

right|220px
thumb|right|200px|Το γήπεδο της Ηφαιστίας Κοντοπουλίου.
Ο Αθλητικός Όμιλος Ηφαιστία Κοντοπουλίου ιδρύθηκε το 1930 και επίσημα το 1932. Είναι από τα πιο ιστορικά αθλητικά σωματεία της Λήμνου, ένα από τα ελάχιστα με συνεχή ενεργή παρουσία από την ημερομηνία ίδρυσής του. Έχει έδρα το χωριό Κοντοπούλι που βρίσκεται στην βορειοανατολική περιφέρεια του νησιού (τέως Δήμος Μούδρου). Αγωνίζεται σε ιδιόκτητο στάδιο, που βρίσκεται στις παρυφές του χωριού, το πρώτο στάδιο που έγινε στη Λήμνο με εγκαταστάσεις κλασικού αθλητισμού. Έχει χρώματα πράσινο και λευκό και έμβλημα το θεό Ήφαιστο. 

Η Ηφαιστία είναι πρωτοπόρο σωματείο στην καλλιέργεια του στίβου στο νησί. Είναι μέλος του ΣΕΓΑΣ από το 1946, το πρώτο σωματείο του νησιού που έγινε μέλος του πανελληνίου συνδέσμου και το μοναδικό για πάρα πολλά χρόνια. Το 1951 αναγνωρίστηκε ως νόμιμο σωματείο από το Υπ. Παιδείας. Επίσης, είναι μέλος της Ε.Π.Ο. από το 1960 περίπου και αγωνίζεται στον Όμιλο Λήμνου της Ε.Π.Σ. Λέσβου.
Μεγάλες Κονσεπσιόν

Μεγάλες Κονσεπσιόν είναι μια μητροπολιτική αστική περιοχή της Χιλής, που δημιουργήθηκε στις αρχές του 20ου αιώνα. Το 2002 ο πληθυσμός της ανέρχεται σε 889.725 κατοίκους.
Σαγράδα Φαμίλια

Η Σαγράδα Φαμίλια (ισπανικά: "Basílica y Templo Expiatorio de la Sagrada Familia", αγγλικά: "Basilica and Expiatory Church of the Holy Family", ελληνικά: "Βασιλική και Εξαγνιστική Εκκλησία της Αγίας Οικογενείας") είναι μεγάλη ρωμαιοκαθολική εκκλησία στη Βαρκελώνη της Καταλονίας στην Ισπανία, σχεδιασμένη από τον Καταλανό αρχιτέκτονα Αντόνι Γκαουντί (1852-1926). Αν και ημιτελής, η εκκλησία αποτελεί Μνημείο Παγκόσμιας Κληρονομιάς της UNESCO και το Νοέμβριο του 2010 εγκαινιάστηκε και καθαγιάστηκε από τον Πάπα Βενέδικτο ΙΣΤ΄ και έγινε Βασιλική και μπορεί πλέον να τελεστεί εκεί η Θεία Λειτουργία και να την παρακολουθήσουν οι πιστοί.

Αν και η κατασκευή της "Σαγράδα Φαμίλια" είχε ξεκινήσει το 1882, όταν το έργο ανέλαβε ο Γκαουντί το 1883, τη μεταμόρφωσε με το αρχιτεκτονικό και μηχανικό στυλ του συνδυάζοντας το γοτθικό ρυθμό και μορφές Μοντερνισμού με φιλόδοξες διαρθρωτικές κολόνες και αψίδες.

Ο Γκαουντί αφιέρωσε τα τελευταία του χρόνια στο έργο και όταν πέθανε το 1926, λιγότερο από το ένα τέταρτο του έργου είχε ολοκληρωθεί. Η κατασκευή της "Σαγράδα Φαμίλια" προχώρησε με αργούς ρυθμούς καθώς βασιζόταν σε ιδιωτικές δωρεές, διακόπηκε από τον Ισπανικό Εμφύλιο και επανέκτησε περιοδική πρόοδο τη δεκαετία του '50. Η κατασκευή πέρασε τη μέση το 2010, με μερικές από τις μεγαλύτερες προκλήσεις να παραμένουν και μια αναμενόμενη ημερομηνία ολοκλήρωσης το 2026 - επέτειος 100 χρόνων από το θάνατο του Γκαουντί. Η "Σαγράδα Φαμίλια" έχει διχάσει τους πολίτες της Βαρκελώνης για τους λόγους ότι συναγωνίζεται με τον Καθεδρικό Ναό της Βαρκελώνης, για το σχέδιο του Γκαουντί και την πιθανότητα ότι η δουλειά που έγινε μετά το θάνατό του δεν βασίστηκε στο σχέδιό του και πιο πρόσφατα για το υπόγειο τούνελ ενός υπόγειου τραίνου της Ισπανίας που μπορεί να διαταράξει τη σταθερότητα του κτιρίου.
Got to Be There

Το Got to Be There είναι το πρώτο solo άλμπουμ του Μάικλ Τζάκσον, το οποίο κυκλοφόρησε στις 24 Ιανουαρίου 1972, από τη Motown. Συμπεριλαμβάνει το ομώνυμο τραγούδι, το οποίο κυκλοφόρησε στις 7 Οκτωβρίου 1971. Το άλμπουμ πώλησε 5.2 εκατομμύρια αντίτυπα παγκοσμίως. Το άλμπουμ ξανακυκλοφόρησε το 2009 ως μέρος του "Hello World: The Motown Solo Collection".
Σάκης Τότλης

Ο Σάκης Τότλης (14 Ιουνίου 1946) είναι Έλληνας συγγραφέας και ερευνητής των ονείρων.
Κοιμητήριο του Περ-Λασαίζ

thumb|right|250px|Το «Μνημείο των Νεκρών» στο Κοιμητήριο Περ Λασαίζ
thumb|right|250px|Η μαρμάρινη λειψανοθήκη με τα οστά του Μολιέρου, Κοιμητήριο Περ Λασαίζ
thumb|right|250px|Η μαρμάρινη λειψανοθήκη με τα οστά του Λαφονταίν.
thumb|right|250px|Επιτύμβιο μνημείο του Γάλλου συγγραφέα Εντμόντ Αμπού.
Ο τάφος του [[Μαρσέλ Προυστ]].
thumb|right|250px|Ο τάφος της Κολέτ.
thumb|right|250px|Το επιτύμβιο μνημείο του ζωγράφου Τεοντόρ Ζερικώ
thumb|right|250px|Ο τάφος με το μνημείο του Φρειδερίκου Σοπέν.
thumb|right|250px|Ο τάφος των Γάλλων ηθοποιών Υβ Μοντάν και Σιμόν Σινιορέ.
thumb|right|250px|Ο τάφος του Αμερικανού τραγουδιστη των DOORS Τζιμ Μόρισον.

Το Κοιμητήριο του Περ-Λασαίζ (γαλλικά: "Cimetière du Père-Lachaise") είναι το μεγαλύτερο κοιμητήριο της πόλης του Παρισιού. Τάφοι διάσημων προσώπων και μεγαλοπρεπή επιτάφια γλυπτά καθιστούν το κοιμητήριο ενδιαφέροντα χώρο περιήγησης. Καλύπτει μια έκταση 43 εκταρίων και υπολογίζεται ότι έχουν ταφεί σ’ αυτό πάνω από 300.000 πρόσωπα. Βρίσκεται στη Λεωφόρο Μενιλμοντάν (Blvd. de Ménilmontant), με πρόσβαση από τους κοντινούς σταθμούς του μετρό Philippe Auguste (γραμμή 2) ή Père Lachaise (γραμμή 3).
Κωνσταντίνος Ασλανίδης

Ο Κωνσταντίνος Ασλανίδης (1919; - 29 Νοεμβρίου 1984) ήταν Έλληνας στρατιωτικός και ένας από τους πρωταγωνιστές της δικτατορίας του 1967.
Πέτρος Βουζουνεράκης

Ο Πέτρος Βουζουνεράκης (1942 - 11 Μαΐου 1999) ήταν Έλληνας ποδοσφαιριστής, από τους σημαντικότερους στην Κρήτη και ο πρώτος διεθνής ποδοσφαιριστής του ΟΦΗ. Καταγόταν από την Ιεράπετρα και διακρίθηκε, μεταξύ άλλων ομάδων, ως παίκτης και προπονητής της τοπικής ομάδας.
Κρητικό Ζήτημα

Με τον όρο Κρητικό Ζήτημα αναφέρονταν όλα τα γεγονότα που αφορούσαν την Κρήτη και τον αγώνα της για την απελευθέρωση και ανεξαρτητοποίηση από την Οθωμανική Αυτοκρατορία από το 1830 μέχρι το 1913.

Στην ιστορία της Ευρώπης και ειδικότερα της διπλωματικής ιστορίας της, το λεγόμενο Κρητικό Ζήτημα απετέλεσε μέρος του γενικότερου Ανατολικού Ζητήματος, το οποίο πρωτοεμφανίσθηκε ως ιδιαίτερο πρόβλημα αμέσως μετά την Ελληνική Επανάσταση του 1821, δηλαδή περί το 1830, όταν και προσδιορίστηκαν τα σύνορα της Ελληνικής Πολιτείας και μετέπειτα νεοπαγούς Βασιλείου της Ελλάδος χωρίς να συμπεριλαμβάνουν τη μεγαλόνησο της Κρήτης, παρά τη συμμετοχή της στους αγώνες αλλά και τις θυσίες που είχε υποστεί κατά τον μεγάλο ξεσηκωμό.

Έτσι στην έννοια του όρου Κρητικό Ζήτημα περιλαμβάνονται όλα τα γεγονότα που συνέβησαν και αφορούσαν τον κρητικό λαό, από την παραπάνω χρονολογία μέχρι την προσάρτηση - Ένωση της Κρήτης με την Ελλάδα. Στα γεγονότα αυτά περιλαμβάνονται στάσεις και επαναστάσεις, διεθνείς συνεννοήσεις και παρεμβάσεις, ακόμα και ένοπλες εκ μέρους των Μεγάλων Δυνάμεων αλλά και στρατιωτικές επεμβάσεις που έφθασαν και σε πολεμική σύγκρουση μεταξύ Ελλάδας και Οθωμανικής Αυτοκρατορίας, η οποία όμως και κατέληξε στη δημιουργία ημιαυτόνομης πολιτείας, της επιλεγόμενης Κρητικής Πολιτείας το 1896, με την ευνοϊκή κατάληξη την ενσωμάτωση της Κρήτης στην Ελλάδα, στη λήξη του Α΄ Βαλκανικού Πολέμου. Το Μάιο του 1913, η Κρήτη παραχωρήθηκε στην Ελλάδα με τη Συνθήκη του Λονδίνου. Η ένωση επισημοποιήθηκε με τελετή στο φρούριο Φιρκά των Χανίων την 1η Δεκεμβρίου εκείνου του έτους.

Σημειώνεται ότι η ιστορία του Κρητικού Ζητήματος με τις διάφορες κατά καιρούς προσπάθειες επίλυσής του αποτελεί σπουδαίο κεφάλαιο της διπλωματικής ιστορίας καθώς και στη καθιέρωση πολλών θεμάτων που αποτέλεσαν βασικά σημεία εξέλιξης του Διεθνούς Δικαίου.

Κατηγορία:Ανατολικό Ζήτημα
Κατηγορία:Ευρωπαϊκή ιστορία
Κατηγορία:Διπλωματία
Κατηγορία:Ιστορία της Οθωμανικής Αυτοκρατορίας
Γιώργος Μανιώτης

Ο Γιώργος Μανιώτης (1951) είναι Έλληνας συγγραφέας, ένας από τους πολυγραφότερους σύγχρονους Έλληνες συγγραφείς.
Κυλινδρικός σφραγιδόλιθος

thumb|right|300px|Κυλινδρικός σφραγιδόλιθος των Σουμερίων με αντίστοιχο αποτύπωμα.
Οι κυλινδρικοί σφραγιδόλιθοι είναι σφραγιδόλιθοι σε γεωμετρικό σχήμα κυλίνδρου. Πρωτοεμφανίστηκαν την εποχή Ουρούκ μεταξύ 32ου και 31ου αιώνα π.Χ. στο Σουμέρ. Θεωρείται ανακάλυψη των Σουμερίων. Οι κυλινδρικοί σφραγιδόλιθοι κατατάσσονται στα έργα γλυπτικής και μελετούνται από την επιστήμη της σφραγιδογραφίας. Η εμφάνισή τους σήμανε το προσωρινό τέλος των σφραγιδόλιθων κάθετης αποτύπωσης, των οποίων η χρήση εκτοπίστηκε σχεδόν ολοκληρωτικά για περίπου 23 αιώνες.
Αργύρης Χιόνης

Ο Αργύρης Χιόνης (22 Απριλίου 1943 – 25 Δεκεμβρίου 2011) ήταν Έλληνας ποιητής και συγγραφέας.
Κλίβελαντ

Το Κλίβελαντ (ορθή προφορά: Κλίβλαντ) (αγγλ."Cleveland"), είναι πόλη των ΗΠΑ στην πολιτεία Οχάιο και έδρα της κομητείας Καγιαχόγκα, της πιο πυκνοκατοικημένης κομητείας στην πολιτεία. Η πόλη, βρίσκεται στο βορειοανατολικό Οχάιο, στη νότια όχθη της λίμνης Ήρι, περίπου 60 μίλια (97 χλμ.) δυτικά από τα σύνορα της Πενσυλβανίας. 

Ο πληθυσμός της πόλης, ανέρχεται περί τα 382.000 κατοίκους (2021), για την πόλη, και 2.050.503 κατοίκους, για την μητροπολιτική περιοχή του Κλίβελαντ, καθιστώντας τη 2η μεγαλύτερη πόλη στο Οχάιο, 53η μεγαλύτερη πόλη και 34η μεγαλύτερη μητροπολιτική περιοχή στις Ηνωμένες Πολιτείες. 

Σύμφωνα με την απογραφή του 2010, η πόλη είχε συνολικό πληθυσμό 396.815 κατοίκων (45η μεγαλύτερη στις Ηνωμένες Πολιτείες), και τη δεύτερη μεγαλύτερη πόλη στο Οχάιο. 

Ιδρύθηκε το 1796 κοντά στις εκβολές του ποταμού Καγιαχόγκα, και έγινε κέντρο παραγωγής λόγω της θέσης του στην κορυφή πολλών καναλιών και σιδηροδρομικών γραμμών. Με την πτώση της βαριάς βιομηχανίας, η οικονομία του Κλίβελαντ έχει διαφοροποιηθεί, όλο και περισσότερο βασιζόμενη στις υπηρεσίες, με ανάπτυξη του τομέα των οικονομικών, ασφαλιστικών, νομικών και της υγειονομικής περίθαλψης. Το Κλίβλαντ είναι επίσης η έδρα του "Rock and Roll Hall of Fame". 

__ΕΥΡΕΤΗΡΙΟ__
Μπέη Χαμάμ

Το Μπέη Χαμάμ είναι κτήριο της Οθωμανικής περιόδου στην Θεσσαλονίκη και βρίσκεται επί της οδού Εγνατία περίπου στο ύψος της οδού Αριστοτέλους. Χτίστηκε το 1444, 14 χρόνια μετά την κατάληψη της Θεσσαλονίκης από τον Μουράτ Β΄, πάνω σε απομεινάρια βυζαντινών εκκλησιών. Λειτούργησε ως χαμάμ μέχρι τη δεκαετία του 1960 και αναστηλώθηκε τη δεκαετία του 80. Είναι επίσης γνωστό με το όνομα Λουτρά Παράδεισος. Σήμερα λειτουργεί ως χώρος πολιτιστικών εκδηλώσεων.

Διέθετε ξεχωριστούς χώρους για άνδρες και γυναίκες χωρίς άμεση επικοινωνία μεταξύ τους. Η είσοδος για τους άντρες βρισκόταν στην Νοτιοδυτική πλευρά του κτίσματος ενώ μια δεύτερη Βορειότερα προσέφερε μεγαλύτερη διακριτικότητα για τις γυναίκες.

Πρόκειται για το μεγαλύτερο Χαμάμ της Θεσσαλονίκης και ένα από τα σημαντικότερα στα Βαλκάνια.

Η λειτουργία του δεν διαφέρει από αυτή των υπολοίπων Χαμάμ (Λουτρών) καθώς διαθέτει τρείς κυρίως αίθουσες (Κρύα, χλιαρή, ζεστή) με πολλά μικρότερα διαμερίσματα και επιμέρους βοηθητικούς χώρους.
Τοσκανικός ρυθμός

<br>
Ο Τοσκανικός ρυθμός είναι αρχιτεκτονικός ρυθμός που χρησιμοποιήθηκε από τους Ρωμαίους και αναπτύχθηκε κατά την περίοδο της Δημοκρατίας. Μοιάζει με τον Δωρικό ρυθμό, αλλά είναι απλούστερος, χωρίς ανάγλυφη διακόσμηση στο κιονόκρανο ή στο θριγκό. Στις αναλογίες του, στη διάταξη και στις αποστάσεις των κιόνων, ακολουθεί τον Ιωνικό ρυθμό. 

Προέρχεται από τους Ετρούσκους της Τοσκάνης, ενώ το αρχαιότερο δείγμα είναι ο ναός της Μινέρβας του Πορτονάτσιο, στην Ετρουσκική αρχαία πόλη Βεή, βόρεια της Ρώμης και χρονολογείται στο 510 π.Χ.

Ο ρυθμός περιγράφεται αναλυτικά μετά τα 1400, ενώ ο Βιτρούβιος τον αναφέρει επιφανειακά στα γραπτά του περί Ετρουσκικών ναών.

<br>
Λα Πλάτα

Η Λα Πλάτα είναι πόλη στην Αργεντινή, πρωτεύουσα της Επαρχίας του Μπουένος Άιρες. Με βάση την απογραφή του 2001, η πόλη έχει 563.943 κατοίκους. Η πόλη ιδρύθηκε το 19o αιώνα και από το 1952 μέχρι το 1955 έφερε το όνομα της Εβίτα Περόν.
Γιαχουντί Χαμάμ

Το Γιαχουντί Χαμάμ είναι κτήριο της Οθωμανικής περιόδου στη γωνία των σημερινών οδών Βασιλέως Ηρακλείου και Φραγγίνη στη Θεσσαλονίκη στην περιοχή Λουλουδάδικα. Πιθανολογείται ότι χτίστηκε τον 16ο αιώνα από τον Χαλίλ Αγά. Το όνομά του (Yahudi=Εβραϊκό) το πήρε από το ότι βρισκόταν σε περιοχή με καταστήματα Εβραίων. Επίσης ονομαζόταν «Παζάρ Χαμαμί» (Pazar Hamami) εξαιτίας του ότι βρισκόταν στο κέντρο της αγοράς, Λουτρό του Χαλίλ Αγά, Λουτρό της Μεγάλης Αγοράς, Λουτρό της Αγοράς ή Λουτρό των Γυναικών. Το λουτρό το χρησιμοποιούσαν άντρες και γυναίκες, σε διαφορετικούς χώρους με τον αντρικό χώρο μεγαλύτερο και σε υψηλότερο σημείο. Έχει εμβαδόν περί τα 750 τμ, είναι χτισμένο αποκλειστικά με πέτρες και πλίνθους και μιμείται τη βυζαντινή αρχιτεκτονική. Στην πυρκαγιά του 1917 το κτίριο υπέστη ζημιές. Σήμερα στεγάζει πολιτιστικές εκδηλώσεις.
Γκέοργκ φον Μπράουχιτς

thumb|right|250px|Η έπαυλη Κλάιν-Κατς το 1860,<br>Συλλογή Αλεξάντερ Ντούνκερ
Ο Γκέοργκ φον Μπράουχιτς (γερμ. "Georg von Brauchitsch") (1885-1940) υπήρξε Γερμανός αρχαιολόγος.
Λάσλο Μπόλονι

Ο Λάσλο Μπόλονι ("László Bölöni", 11 Μαρτίου 1953) είναι Ρουμάνος πρώην ποδοσφαιριστής και νυν προπονητής ποδοσφαίρου. Γεννήθηκε στην πόλη Τίργκου Μούρες της Ρουμανίας, ωστόσο η οικογένειά του έχει και ουγγρικές ρίζες.
Φρανσουά Ρυντ

Ο Φρανσουά Ρυντ ("François Rude", Ντιζόν 1784 – Παρίσι 1855) ήταν Γάλλος γλύπτης, ένας από τους σημαντικότερους ανανεωτές της γαλλικής γλυπτικής του όψιμου 18ου και του πρώιμου 19ου αιώνα.
Forever, Michael

Το Forever, Michael είναι το τέταρτο στούντιο άλμπουμ του Μάικλ Τζάκσον. Το άλμπουμ, το οποίο κυκλοφόρησε το 1975, ήταν το τέταρτο και τελευταίο στούντιο άλμπουμ του καλλιτέχνη με τη δισκογραφική εταιρεία Motown Records. Το "Forever, Michael" έλαβε θετικές γνώμες από σύγχρονους μουσικούς κριτικούς. Σε αντίθεση με τα προηγούμενα άλμπουμ του Τζάκσον, το άλμπουμ δεν είχε εμπορική επιτυχία παγκοσμίως. Το άλμπουμ έφθασε στη 101η θέση στο "Billboard" 200 και στη 10η θέση του "Billboard Component Chart" στις ΗΠΑ, αλλά δεν κατατάχθηκε σε άλλα μουσικά τσαρτ. Το άλμπουμ πώλησε 4 εκατομμύρια αντίτυπα παγκοσμίως. 

Το άλμπουμ, το οποίο έχει διάρκεια 30 λεπτών, συμπεριλαμβάνει υλικό με R&B, ποπ, soul και ποπ ροκ μουσική. Ο Έντβαρτν Χόλλαντ, ο Μπράιαν Χόλλαντ, ο Χαλ Ντάβις, ο Φρέντι Πέρρεν, ο Σαμ Μπράουν Γ' ήταν παραγωγοί του "Forever, Michael". Ως μέρος της προώθησης του άλμπουμ, κυκλοφόρησαν 3 singles από το "Forever, Michael", τα οποία είχαν μέτρια εμπορική επιτυχία στο "Billboard" Hot 100 και σε άλλα μουσικά τσαρτ. Τα κομμάτια του άλμπουμ ξανακυκλοφόρησαν το 2009, μετά τον θάνατο του Μάικλ Τζάκσον ως μέρος του "Hello World: The Motown Solo Collection".
Μπαρτολομέ Εστέμπαν Μουρίγιο

Ο Μπαρτολομέ Εστέμπαν Μουρίγιο (αναγραφόμενος στα ελληνικά ενίοτε και ως Μουρίλλο) ("Bartolomé Esteban Murillo", Δεκέμβριος 1617 - 3 Απριλίου 1682) ήταν Ισπανός ζωγράφος της εποχής του μπαρόκ, γνωστός τόσο για τους πίνακές του με θρησκευτικό περιεχόμενο όσο και για τις απεικονίσεις γυναικών και παιδιών, που αποτελούν καταγραφή της καθημερινότητας της εποχής του.
Κωνσταντίνος Γκάτζιος

Ο Κωνσταντίνος Γκάτζιος του Παναγιώτη και της Βασιλικής γεννήθηκε στο Λυγουριό Αργολίδας στις 18 Ιουνίου 1958. Σπούδασε στο Πανεπιστήμιο Πατρών (1977-1982) και είναι πτυχιούχος του Μαθηματικού Τμήματος. Ζει μόνιμα στο Λυγουριό με την οικογένειά του και εργάζεται στο Γυμνάσιο ως μαθηματικός. Από την 1/1/2011 είναι Δήμαρχος Επιδαύρου.

Από νωρίς εκδήλωσε ενδιαφέρον για την άμεση ενασχόληση με την Τοπική Αυτοδιοίκηση, γεγονός που φανερώνεται από την πολύχρονη προσφορά του στον τόπο:

* 1/1/1987-31/12/1989: Κοινοτικός Σύμβουλος στην Κοινότητα Λυγουριού με το Συνδυασμό της Πλειοψηφίας.
* 1/1/1990-31/12/1990: Πρόεδρος της Κοινότητας Λυγουριού.
* 1/1/1991-31/12/1994: Δημοτικός Σύμβουλος-Πρόεδρος Δημοτικού Συμβουλίου.
* 1/1/1995-31/12/1998: Δημοτικός Σύμβουλος με το Συνδυασμό της Μειοψηφίας.
* 1/1/1999-31/12/2002: Δημοτικός Σύμβουλος-Πρόεδρος Δημοτικού Συμβουλίου.
* Εκλογές 2002, 2006: Υποψήφιος Νομαρχιακός Σύμβουλος
* Εκλογές 2010: Δήμαρχος Καλλικρατικού Δήμου Επιδαύρου
* Εκλογές 2014: Επανεκλογή του στην θέση του Δημάρχου Επιδαύρου
*31/8/2019: Λήξη της θητείας του στην θέση του Δημάρχου Επιδαύρου


Κατηγορία:Δήμαρχοι ελληνικών πόλεων
Ζυλ Νταλού

Μνημείο του Ευγένιου Ντελακρουά (1890). Έργο του Γάλλου γλύπτη Ζυλ Νταλού. [[Παρίσι]], Κήπος του Λουξεμβούργου
Ο Ζυλ Νταλού ("Jules Dalou", 31 Δεκεμβρίου 1838 – 15 Απριλίου 1902) ήταν Γάλλος γλύπτης.
Ποτέ την Κυριακή

Το Ποτέ την Κυριακή είναι ελληνική ρομαντική κωμική ταινία του 1960, σε σκηνοθεσία και σενάριο Ζυλ Ντασέν. Πρωταγωνιστούν οι Μελίνα Μερκούρη, Σταυρούλα Καραλίδου, Ζυλ Ντασέν και Γιώργος Φούντας.

Η ταινία ήταν η δεύτερη ταινία του Ζυλ Ντασσέν, με σενάριο δικό του και πρωταγωνίστρια την Μελίνα Μερκούρη (η πρώτη ταινία ήταν "Ο Χριστός Ξανασταυρώνεται", κινηματογραφική διασκευή του ομώνυμου μυθιστορήματος του Νίκου Καζαντζάκη). Γυρίστηκε το 1960 εξ ολοκλήρου στην Ελλάδα και είναι μία από τις διασημότερες ταινίες του παγκόσμιου κινηματογράφου κυρίως λόγω της βραβευμένης με Όσκαρ μουσικής που έγραψε ο Μάνος Χατζιδάκις.
Osram

thumb|150px|Λαμπτήρας της Osram, του 1910.
H OSRAM Licht AG (προφέρεται: "Όσραμ") είναι πολυεθνική εταιρεία κατασκευής συστημάτων φωτισμού, γνωστή περισσότερο για τους λαμπτήρες της. Ιδρύθηκε το 1906 ως κοινοπραξία της AEG και της Siemens στο Μόναχο της Γερμανίας, όπου και εδρεύει. Από το 1978 ανήκει αποκλειστικά στην Siemens και είναι ουσιαστικά τμήμα της. 

Η Όσραμ διαθέτει εργοστάσια σε Γερμανία, Γαλλία, Σλοβακία, Ινδία, Λετονία, Κίνα, Ινδονησία και Αργεντινή και απασχολεί περισσότερους από 40.000 εργαζόμενους. Συζητείται μια ανεξάρτητη έναρξη της εταιρίας στο χρηματιστήριο.
Lineage II

Το Lineage II είναι MMORPG, το δεύτερο παιχνίδι της σειράς "Lineage". Είναι η νεότερη έκδοση (prequel) του "Lineage" και τα γεγονότα που εξελίσσονται στο παιχνίδι διεξάγονται πριν από τα γεγονότα του αρχικού "Lineage". Το παιχνίδι είναι ιδιαίτερα δημοφιλές στην Ασία και από την δημιουργία του έως και σήμερα έχει παιχτεί από περισσότερους από 14 εκατομμύρια παίκτες, με τους περισσότερους να είναι από την Ασία.
Οξιτανία

Η Οξιτανία (οξιτανικά: "Occitània", ΔΦΑ: [uksiˈtanjɔ], [ukʃiˈtanjɔ], [usiˈtanjɔ],
[uksiˈtanja] or [utsiˈtanjɔ]), γνωστή και ως "País d’Òc", «χώρα του Οκ», είναι η ιστορική περιοχή στη νότια Ευρώπη όπου παραδοσιακά ομιλούταν η οξιτανική γλώσσα και όπου σήμερα συνεχίζει να ομιλείται κυρίως ως δεύτερη, προφορική γλώσσα. Αυτή η πολιτισμική περιοχή συμπεριλαμβάνει σχεδόν το νότιο μισό της Γαλλίας, το Μονακό και μικρά κομμάτια της Ιταλίας (Οξιτανική Κοιλάδα, Γκουάρντια Πιεμοντέζε) και της Ισπανίας (Κοιλάδα του Αράν). Η Οξιτανία αναγνωρίστηκε ως πολιτισμικά και γλωσσικά διακριτή περιοχή ήδη από τα χρόνια του Μεσαίωνα αν και ποτέ δεν έχει γίνει μέρος καμίας νομικής μα ούτε και πολιτικής οντότητας με αυτό το όνομα.
Η ιστορία της τρέλας

"Η ιστορία της τρέλας" είναι έργο του Γάλλου φιλοσόφου Μισέλ Φουκώ που επιχειρεί να παρουσιάσει την ιστορία του όρου "τρέλα" κυρίως κατά τη διάρκεια του 17ου αιώνα. Το βιβλίο αποτελεί την δημοσιευμένη εκδοχή της διδακτορικής διατριβής ("doctorat d'État") του Φουκώ. Ο αρχικός τίτλος του ήταν "Folie et déraison, histoire de la folie à l'âge classique" ("Τρέλα και παραλογισμός, η ιστορία της τρέλας στην κλασική εποχή"). Με τον όρο "κλασική εποχή" εννοείται η εποχή του γαλλικού κλασικισμού (17ος-18ος αιώνας). Βασικό θέμα του έργου είναι η ιστορία της έννοιας της τρέλας στο λόγο των ανθρώπινων κοινωνιών, το πώς αυτή η έννοια χρησιμοποιήθηκε από κυβερνήσεις και πώς άλλαξε μορφές ανά τους αιώνες. Στη δεύτερη αναθεωρημένη έκδοση του έργου, το 1972 από τον εκδοτικό οίκο Gallimard, ο τίτλος περιορίστηκε στη γνωστή "Ιστορία της τρέλας".

Το έργο αυτό είναι το πρώτο στο οποίο ο Φουκώ αναπτύσσει τις ιδέες του σχετικά με τις κοινωνικές δομές των κοινωνιών-συστημάτων που προσαρμόζονται ανάλογα με την εποχή. "Η ιστορία της τρέλας" άσκησε μεγάλη επίδραση στο κίνημα του δομισμού και του μεταδομισμού καθώς και στη λογοτεχνική θεωρία και κριτική.